Evan Wright: 'Generation Kill' (4/7/04) - 2004-07-03
Iskustva novinara "Rolling Stonea" koji je irački rat proveo s američkim marincima
Izvještavanje o ratu u Iraku bilo je jedinstveno, jer je novinarima bilo omogućeno da žive s aktivnim postrojbama i da prikupljaju materijal na terenu, umjesto da se oslanjaju na vojne dužnosnike. U svojoj novoj knjizi "Generation Kill", izvjestitelj glazbenog časopisa Rolling Stone Evan Wright piše o svojim iskustvima iz iračkog rata, koji je proveo s jednom postrojbom marinaca. Vod s kojim je Evan Wright bio u Iraku sastojao se od 22 marinca sa svih krajeva Sjedinjenih Država, od koji su mnogi imali nešto zajedničko – odrasli su krajem osamdesetih i početkom devedesetih sa zaposlenim samohranim roditeljima. To znači da su provodili mnogo vremena sami, uz televiziju, nasilne video-igre, Internet i hip-hop. Većina njih odrasla je bez oca. "Također mislim da su mnogi od njih otišli u vojsku, u marince, jer im je trebala disciplina koju nisu imali kao djeca. Prije Iraka, pisao sam o sup-kulturama mladih – o mladenačkim bandama, skate-boarderima i radikalnim borcima za zaštitu okoliša. U svima sam otkrio da mladići od kasne adolescencije od ulaska u svoje dvadesete godine žele pripadati nekoj grupi, da žele živjeti u strukturi i da među njima vlada stroga hijerarhija. Mnogi od njih doživljavaju stvarnost kroz video-igre. Kada uđu u marince i iskuse njihovu izuzetnu disciplinu, to im je prvo zaista neugodno i bolno iskustvo, koje od njih traži požrtvovnost," priča nam naš sugovornik. Evan Wright kaže da je većina mladića u njegovom vodu došla u marince u potrazi za dubljim značenjem života, a ne zbog ideologije. Njegov vod bio je zadužen za vozila koja su išla kao prethodnica glavnini marinskih snaga, u nadi da će privući paljbu iz neprijateljskih snaga. U jednoj operaciji, vod je dobio naredbu da osvoji jedan manji aerodrom, koji je kontrolirala iračka Republikanska garda, te da se prema svakome u području borbenih operacija odnose kao prema neprijatelju. "Devetnaestogodišnji strijelac s moje desne strane ugledao je dvoje ljudi u hodu na udaljenosti od nekih 200 metara. Nije dobro vidio što rade. Ispalio je nekoliko rafala prema njima, dok nisu popadali. Kasnije, kada smo se vratili u logor, dvije beduinke su donijele dvojicu dvanaestogodišnjaka, ranjenih u prsa i želudac. Odmah smo shvatili da smo mi na njih otvorili vatru. Mladi strijelac se rasplakao i rekao da će učiniti sve da ga spasi," opisuje Wright. Međutim, zapovjednik postrojbe uskratio je liječenje dječaku, na temelju vojne doktrine, koja kaže da bi tako nešto moglo biti opasno. Gospodin Wright je kazao da je ta naredba razbjesnila obične vojnike. "Odnijeli su ranjenog dječaka do zapovjednika i rekli mu: "Ako će umrijeti, moraš gledati kako umire." zapovjednik je promijenio mišljenje i dozvolio njegovo liječenje". To je za mene izvanredan primjer transformacije ljudi u borbenim uvjetima," kaže autor. Evan Wright proveo je dva mjeseca s elitnom postrojbom marinaca u ratu u Iraku. Svoja iskustva prikupio je u knjizi "Generation Kill".